text: II.
  Arrêt du grand conseil de Malines bannissant à perpétuité Jean, seigneur de Montfoort, comme fauteur & adhérent de Renier Van Broekhuisen, chevalier.
  17 juillet 1481.
  Maximiliaen ende Marie, etc. Allen de ghenen die dese letteren sullen zien, salut.
  
  Vuyt dien dat, al waest zoo dat die heere van Montforde, onsen vassael ende onderzate, niet en mochte ignoreren die excessen ende onbehoirlicheden ghedaen ende bedreven jeghens ons bij heren Renyer Van Brochuisen, die met ghewapender hand genomen ende beclommen hadde bij fortsen onse stede van Leyden ende die gehouden zekeren tijt, zonder dat hij daer ute hadde willen vertrecken, hij dies verzocht zijnde van onsen weghe, tot dat wij in persoene gecommen waeren in onse lande van Holland, gedelibereert met macht hem daer ute te verstekene. Daer toe van rechts weghen de voirs. heere van Montforde, ter cause van de truheyt die hij ons sculdich is, wel behoirde ons te dienen. Niet mijn, achterlatende zijne voirs. truheyt, ende hem betoenende adherent ende toestender van den voirs. her Renyer, hadde hem gehouden ende gesustineert in zijne voirs. stede van Montforde, mit vele ghevanghenen, onse ondersaten, ende goeden bij hem genomen ende gepilleert in zijnen wech ende vertrecke vuyt onsen voirs. stede van Leyden, zonder dat de voirs. heere van Montfoorde, daerop nochtans gesommeert ende gemaent van onsen weghen, ons den zelven heer Reynyer hadde willen doen delivreren; maer hadde ons dien geheellijck ontseyt ende geseyt of doen
  zegghen onsen officier van wapenen, die hem de voirs. sommatie dede, dat hij niet meer wederkeren en zoude of men zoude hem ongenoechte doen. De welke zaken waren ende zijn geschiet bij manieren van openbaren vijantscapen ende die niet en behoirden gheleden te wesen onder dissimulatie, maer correctie daer of, tot exemple van allen anderen, gedaen te zijne.
  Dese zaken ter kennesse van onsen procureur generael gecommen zijnde, hadde ons die vertoicht, versoukende daer op te willen voorsien. Op twelke verzouk wij hem hadden verleendt onse openen brieven, vuyt crachte van de welken een onse officier hadde gedaecht den voors. heere van Montfoorde te commene ende te compareerene in persoene voor ons ende den luyden van onsen grooten Rade bij ons wesende, up peine van bannen ende confiscatie van live ende van goede, omme tantwoirdene onse voirs. procureur generael op zulken eyssche ende conclusien als hij jeghens hem zoude willen nemen ter cause van de zaken boven verclaert, met datter ancleven mochte, bet verclaersene in tijden ende in wijlen, ende voort te procederen als dat van rechtswegen behoiren zoude.
  Ende ten dage daerup dienende, twelke was den xien dach van meye lestleden, zo was gecommen ende gecompareert in onsen voirs. grooten raede onsen voirs. procureur generael ende nyet de voirs. heer van Montfoerde, waerbij, tot verzouck van den zelven onsen procureur generael deffault jeghens hem gegeven was, mitgaders behoirlijck exploict navolgende den eersten exploicte, vuyt crachte van den welken exploicte de voirs. heere van Montforde erdaecht geweest hadde in onsen voirs. grooten raede upten ixen dach van wedemaent daerna volgende. Tot welken daghe tweeste deffaulte jeghens den voirs. heer van Montforde gegeven was, mitgaders een ander exploicte, oick navolgende
  den voirgaenden exploicten. Bij virtute van de welken exploicte hij noch erdaecht gheweest hadde teenen zekeren anderen dage, duechdelijck onderhouden, ten derden dage van hoymaent lestleden. Tot welken dage derden deffault tegens den voorn. heer van Montforde geoctroyeert was, ordonnerende onsen voirs. procureur generael tproffijt van dien te hove te leggene, twelck hij dede, verzouckende hem recht gedaen te zijne.
  Soe doen wij te weten dat, ghesien in onsen grooten raidt bij ons wesende die voirs. deffaulten, exploiten, dagingen, erdaginge, acten ende andere munimenten overgeleit bij onsen voirs. procureur generael, ende geconsidereert ende overghewegen al tgene dat tot deser zake dienende was, wij hebben, met riphede van raide, voor tproffijt van den selven deffaulten, ende gemerct die openbareyt van de dinghe voirscreven, bij deser onser sententie ende over recht, ghebannen ende bannen den voirs. heer van Montforde tot ewigen daghe vuyt allen onsen landen ende heerlicheden ende verclaren alle die goeden van den selven heer van Montforde, hoedanich die zijn, tonsen profijte verbuert, toegekomen ende geconfisquert. In ghetuygenisse van desen so hebben wij onsen zeghele hier an doen hangen. Gegeven in onse stede van Mechelen, den xviisten dach van hoymaent int jair Ons Heeren duisent vierhondert een ende tachtentich.
  (Registre no. 314 du grand conseil de Malines.)